**Tema: OTAJSTVA ISUSOVE MUKE I SMRTI**

Cilj: Upoznati i bolje razumjeti misterij Isusove muke i smrti na križu.

Ishodi: Krizmanici će se prisjećati već poznatih činjenica, prepričavat će svojim riječima i aktivnije će sudjelovati u promišljanjima o Isusovoj muci i smrti na križu.

TIJEK SUSRETA:

Motivacija: Mladić je nađen pretučen i ostavljen uz cestu. Oni koji su vidjeli nemili događaj vele: *Ništa nije učinio. Nikome ništa rekao. Našao se na krivom mjestu i pretukli su ga njih četvorica.* Postavljamo pitanje: *Je li bila policija?* Odgovaraju: *Ne, nitko je nije pozvao. Mladić može samo pokrenuti kaznenu prijavu.* Čulo se pitanje: *Hoće li?*

Postavljam pitanje slušateljima: *Što vi kažete?*

Nakon nekoliko ponuđenih odgovora, potičem dodatno razmišljanje: *Razmislimo, što to navodi mlade ljude da se bez povoda iživljavaju na slabijima od sebe? Što ih potiče da nanose bol drugim ljudima?*

Postavljam pitanje slušateljima: *Što vi kažete?* (vrijedno je poslušati njihovo razmišljanje)

Najava teme: I pred Judinom izdajom možemo tražiti odgovore. I pred svakom uvredom i pogrdom upućenih Isusu na Veliki petak možemo množiti pitanja ZAŠTO? Križni put i smrt na križu: ZAŠTO? Na današnjem susretu pokušat ćemo jedni pred drugima izgovoriti neke od odgovora koji će nam rasvijetliti misterij Isusove muke i smrti na križu. Započnimo s molitvom:

*Molitveni početak susreta:*

 *Klanjamo ti se Kriste i blagoslivljamo*

 *jer si prihvatio izdaju.*

*Klanjamo ti se Kriste i blagoslivljamo*

*jer si pretrpio neizdrživu bol.*

*Klanjamo ti se Kriste i blagoslivljamo*

*jer si uzeo na sebe križ i na njega bio raspet.*

*Klanjamo ti se Kriste i blagoslivljamo*

*Jer si svojim svetim križem svijet otkupio.*

Spontana molitva

INTERAKTIVANA OBRADA:

 Žalosna otajstva krunice:

**1. Koji se za nas krvavim znojem znojio.**

Glasno čitam tekst **Mt 26,36-37** kako bi pripremio krizmenike za prvo žalosno otajstvo.

\*\*\*Preporuka je pogledati dio filma **Pasija** (2004.,Jim Caviezel u ulozi Isusa). Treba pokazati dio filma (od 00:19 do 10:30 min) prizor Isusove molitve na Maslinskoj gori.

Nakon filma, krizmanicima postavljam pitanja:  ***Kako ste doživjeli Isusovu molitvu na izvornom aramejskom jeziku? Što biste rekli o nazočnosti Sotone? Što predstavlja krvavi znoj na Isusovom licu? S kojim riječima Isus potvrđuje svoju spremnost za muku?***

* Uz odgovaranje na pitanja događa se da krizmanici svojim riječima prepričavaju ovaj događaj. Ukoliko istaknu krivi detalj ne treba ih odmah prekidati već zamoliti ostale slušatelje da ukažu na grešku te kažu ispravno.

**2. Koji je za nas bičevan bio. i 3. Koji je za nas trnjem okrunjen bio.**

Najpoznatija scena filma Pasija je bičevanje Isusa. Uz tu scenu mnogi su okretali glavu od ekrana ili kino platna. Ovaj puta pokušajmo uz biblijski tekst sami zamisliti ozračje oko Isusa u trenucima osude , bičevanja i krunjenja trnovim vijencem.

Jedan od krizmenika (treba ranije dobiti tekst za uvježbavanje čitanja) interpretativno čita: **Mk 15,15-20** (ili **Iv 19,1-5**)

Krizmanike potičem na zamišljanje slika: ***Pokušajte zamislit bičevanje i sebe u skupini promatrača za vrijeme bičevanja. Koju reakciju vidite na licima ljudi? Kako se osjećaš u trenucima iživljavanja rimskih vojnika? Možeš li opisati svoju moguću reakciju?***

Potičem krizmanike da prepričaju svoj doživljaj bičevanja i krunjena.

 **4. Koji je za nas teški križ nosio.**

U svom djetinjstvu imali ste prilike sudjelovati na pobožnosti Križnog puta. Pokušajte se prisjetiti što više detalja. ***Tko je spreman ispričati svojim riječima tijek križnog puta?Biti će moguće nadopuniti pripovjedača ili ga ispraviti ukoliko je nešto krivo rekao. Potrebno je samo ne prekidati njegov govor, već se po završetku pripovijedanja javiti za riječ.***

Evo biblijskog teksta o tom događaju: čitam biblijski odlomak **Lk 23, 26-32**

 Postavljam pitanje nakon čitanja: ***Za zamijetiti je da ste vi ispričali više (ili manje) detalja nego što donosi Lukin zapis.*** ***Što je propušteno u pripovijedanju, a biblijski tekst ističe?***

Moguće je ponuditi na izbor: **Želite li pogledati križni put u filmu Pasija?** Ukoliko žele moguće je pustiti film od 1:10,34 do 1:23,20 min.

**5. Koji je za nas raspet bio.**

Ističem peto otajstvo i **stavljam Križ s raspetim Isusom** na mjesto vidljivo svima. Žalosna otajstva se mole utorkom i petkom.

Slijedi čitanje teksta **Iv 19,25-30** kako bi produbili razmišljanje o misteriju raspeća.

Postavljam pitanje: ***Kako objašnjavaš otajstvo: Koji je za nas raspet bio.?***

***Pokušaj svojim riječima protumačiti riječi proroka Izaije: „Za naše grijehe probodoše Njega, za opačine naše Njega satriješe Njegove nas rane iscijeliše.“ Iz 5, 4-5***

Dajmo priliku krizmanicima objasniti njihovo poimanje poveznice Isusove smrti i naših grijeha.

 Postavljam pitanje: ***Može li netko objasniti pojmove: OTKUPLJENJE, OTKUPNINA, OTKUPITELJ?*** Pomažem primjerom: ***Kad se za nekog mora platiti otkupnina?***

SINTEZA

***Isus je otkupio sve naše grijehe i upućuje na vrhunski razlog svoje muke i smrti na križu, a to je ljubav. Rekao je da je najveća ljubav položiti svoj život za onog koga ljubimo. Isus je umro iz ljubavi prema svome Ocu i prema nama. Svaki čovjek može reći sa svetim Pavlom: „Isus me je ljubio i sebe je predao za mene“ (Gal 2,20)***

***Isus je smrću na križu prihvatio OTKUPLJENJE svakog čovjeka koji od njega zatraži oprost grijeha.***

***Isusova smrt je OTKUPNINA prije uskrsnuća svih koji vjeruju u Njega kao Sina Božjega.***

***Isus je OTKUPITELJ koji me ljubi i vodi Ocu u njegovo vječno nebeski kraljevstvo.***

Molitva za kraj: Slava Ocu

PRILOZI

*Jeruzalemska Biblija,* KS, Zagreb 2001.

KORIŠTENI MEDIJI:

Film **Pasija** (The Passion of the Christ), 2004. godina

Umjesto filma moguće je koristiti umjetničke slike na temu Isusove muke i smrti